**Copilăria asta e un fluture…**

*Camelia Oprița*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să se facă repede copilărie,

cât ar bate trei orologii

cu douăsprezece aripi de pegaşi în cetatea norilor,

să se prefacă zăpezile în armăsari de foc.

Copilăria asta e un fluture urcat în fulgerul tânăr,

amestec de primăvară şi lumină între flori.

A fi copil e înger la ureche.

Atunci ce rost mai are orizontul

sau râul cu un singur mal?

Că s-a întâmplat să-mi văd aripile

în oglinda apelor.

Am trecut de toamna cu buzele de mere roşii,

jumătate floare, jumătate grăunte de rouă,

plutesc în armura soarelui.

Se-ntâmplă, că s-a întâmplat

să mă fac fluture de la inimă în jos,

hoinăresc deasupra râului de păpădie

căutându-mi încălţările

pe care le avusesem legate c-un fir de nea.